ಡ್ರಗ್ಸ್‌ ಮಾಫಿಯಾ – ಬಂಧನ ಭೀತಿಯಿಂದ ಬೆಂಗಳೂರು ತೊರೆದ ಖ್ಯಾತ ನಟಿ

ಬೆಂಗಳೂರು: ಸ್ಯಾಂಡಲ್‌ವುಡ್ ಡ್ರಗ್ಸ್‌ ಮಾಫಿಯಾ ಪ್ರಕರಣದ ತನಿಖೆಯನ್ನು ಸಿಸಿಬಿ ಪೊಲೀಸರು ಚುರುಕುಗೊಳಿಸುತ್ತಿದ್ದಂತೆ ಖ್ಯಾತ ನಟಿ ಪರಾರಿಯಾಗಿದ್ದಾಳೆ.

ಡ್ರಗ್ಸ್‌ ಮಾರಾಟ ಮಾಡುತ್ತಿದ್ದ ಆರೋಪಿಗಳ ಬಂಧನ ಮತ್ತು ಇಂದ್ರಜಿತ್‌ ಲಂಕೇಶ್‌ ನೀಡಿದ ಸಾಕ್ಷ್ಯಗಳ ಆಧಾರದ ಮೇಲೆ ಸಿಸಿಬಿ ಪೊಲೀಸರು ನಾಲ್ವರು ನಟಿಯರಿಗೆ ನೋಟಿಸ್‌ ನೀಡಲು ಮುಂದಾಗಿದ್ದರು.

ಈ ಪಟ್ಟಿಯಲ್ಲಿ ಇಂದು ನಟಿ ರಾಗಿಣಿಗೆ ಸಮನ್ಸ್‌ ನೀಡಿ ಗುರುವಾರ ವಿಚಾರಣೆಗೆ ಹಾಜರಾಗುವಂತೆ ಸೂಚಿಸಲಾಗಿತ್ತು. ರಾಗಿಣಿಯ ಬಳಿಕ ಖ್ಯಾತ ನಟಿಗೂ ಸಮನ್ಸ್‌ ಜಾರಿ ಮಾಡಲು ಮುಂದಾಗಿದ್ದರು. ಇದನ್ನೂ ಓದಿ: ನಟಿ ರಾಗಿಣಿಗೆ ನೋಟಿಸ್ – ಸಿಸಿಬಿಯಿಂದ ಆಪ್ತ ಅರೆಸ್ಟ್‌

ಈ ಸಂಬಂಧ ಆಕೆಯನ್ನು ಸಂಪರ್ಕಿಸಲು ಯತ್ನಿಸಿದಾಗ ಆಕೆ ಈಗ ಬೆಂಗಳೂರು ತೊರೆದಿದ್ದಾಳೆ ಎಂಬ ವಿಚಾರ ಮೂಲಗಳಿಂದ ತಿಳಿದು ಬಂದಿದೆ.

ಈ ಖ್ಯಾತ ನಟಿ ಕನ್ನಡ ಸೇರಿದಂತೆ ತಮಿಳು, ತೆಲುಗು ಚಿತ್ರಗಳಲ್ಲಿ ನಟಿಸಿದ್ದಾಳೆ. ಮೂಲಗಳ ಪ್ರಕಾರ ಬಂಧನ ಭೀತಿಯಿಂದ ನಟಿ ಮ್ಯಾನೇಜರ್‌ ಜೊತೆ ಕರ್ನಾಟಕವನ್ನು ತೊರೆದಿದ್ದು, ಪೊಲೀಸರು ಈಗ ಆಕೆಯ ಶೋಧ ಕಾರ್ಯಕ್ಕೆ ಮುಂದಾಗಿದ್ದಾರೆ.